ঘাটের বাঁধানো বেদীতে বসে সাড়ে তিন হাজার বছর পিছোলে তবে বোঝা যায় যে রাই কৃষ্ণকে শুধু মনে নেয়নি, মেনেও নিয়েছিল, ‘তা সে যতই কালো হোক...’। স্বরূপদাস বাবাজি চুরাশি ক্রোশ ব্রজমণ্ডল গ্রন্থে লিখছেন, “কোন একদিন শ্রীমতী রাধারাণী মথুরার বাজারে সখীগণ সঙ্গে দুধ, দই, মাখন ইত্যাদি বিক্রি করিবার জন্য যমুনার তটে আগমন করিয়া যমুনা পার হইবার জন্য কোন সাধন খুঁজে পাইতেছেন না। এমতাবস্থায় ভগবান শ্রীকৃষ্ণ নাবিক সাজিয়া যমুনার ঘাটে উপস্থিত হইলেন।” তারপর শুরু দরাদরি। মাঝি ষোলো আনার কমে কিছুতেই যাবে না। অগত্যা রাই তাই হাতে দিয়ে উঠে পড়ল নৌকোয়। বিক্রি উঠল মাথায়। কী ব্যাপার? না মাঝযমুনায় এসে মাঝি বলে, “ও সব আর বিক্রির দরকার নেই। আমিই খেয়ে নিই। কি বল মেয়ে?” বলে কী? মাঝি মাঝদরিয়ায় এই বুঝি ডোবাল সব। এ যে চেনা চেনা ঠেকে, “ওমা! তুমি?” সেই নদীতে ছোট্ট এক নৌকোয় মুখোমুখি বসে সমর্পণ। হাসিমুখে নিজের হাতে মাখন খাইয়ে দিয়েছিলেন শ্যামকে। কে জানত তখন, এ আবদারও এক কালে ইতিহাস হবে। তাতে কেউ খুঁজে পাবে ভক্তিযোগ, কেউ বা কবির কল্পনা। আর আমার মতো অল্পবুদ্ধির যাত্রী অবাক হয়ে রাস্তার মাঝখানে দাঁড়িয়ে ভাববে, “পেটে পেটে এত?”